<classify> CHUO Kikuu cha Afya na Sayansi Shirikishi Muhimbili MUHAS, leo kitaweka wazi matokeo ya utafiti wake wa tiba ya ugonjwa wa selimundu nchini.Akizungumza na gazeti hili jana Dar es Salaam, Mkuu wa Idara ya Hemotolojia na Uwekaji wa damu, Profesa Julie Makani, alisema Wizara ya Afya imekuwa ikiwahimiza kuanza harakati za kutibu ugonjwa huo.Alisema tafiti zilizowasilishwa mwaka 2018, zilionesha Tanzania ni ya nchi ya nne kwa kuwa na idadi kubwa ya watu wenye selimundu na inakadiriwa kila mwaka wanazaliwa watoto 11,000 wakati kidunia kila mwaka wanazaliwa 300,000. Hata hivyo, Profesa Makani alisema kwa sasa huduma hiyo ya upandikizaji wa uboho bone marrow inafanywa na Hospitali ya Taifa ya Muhimbili. Kwa upande wake, Ofisa Habari wa Muhas, Neema Edwin alisema tayari wataalamu mbalimbali wameenda nje ya nchi, kujifunza namna ya upandikizaji wa selimundu kwenye mifupa kwa ajili ya kutibu ugonjwa huo.Wataalamu wetu wapo nchi mbali mbali kwa ajili ya kujifunza namna ya upandikizaji wa uboho, kuna waliopo China, India na nchi nyingine, mafanikio hayo yametokana na tafiti zilizofanywa za kutibu ugonjwa huo, ikiwamo ya kupandikiza uboho na vinasaba, alisema. Tafiti mbalimbali zitakazowasilishwa leo ni kuhusu ugonjwa huo, ikiwemo kuangalia kwa nini mgonjwa anapata homa kali mara kwa mara, anapungukiwa damu na kupata kiharusi.Pia matokeo ya utafiti huo utaweka bayana kwa nini mgonjwa mmoja, anaumwa matatizo hayo yote na mwingine haumwi au anaumwa moja kati ya hayo. Profesa Makani alisema Hospitali ya Muhimbili ilifanikiwa kutengeneza dawa pekee, ambayo imeruhusiwa kutibu wagonjwa wa selimundu ndani na nje ya nchi ya hydroxycerea. Hata hivyo, watafiti hao leo wataweka wazi muendelezo wa tafiti zao kuhusiana na ugonjwa huo.  <topic>: KITAIFA 